L-elezzjoni ġenerali fi New Zealand ġiet posposta b'4 ġimgħat minħabba l-imxija tal-Covid-19
Il-kumpanija Ċiniża li tispeċjalizza fil-farmaċewtika CanSino Biologics kisbet l-approvazzjoni mill-gvern Ċiniż biex tibda timmanifattura l-vaċċin kontra l-Covid-19. Din hija l-ewwel liċenzja li se joħroġ il-gvern Ċiniż għall-vaċċin kontra l-Covid-19. Il-kumpanija CanSino Biologics bdiet il-provi tagħha barra ċ-Ċina, b'rapporti qalu li l-provi saru fir-Russja. Il-gvern Ċiniż diġà ta l-approvazzjoni tiegħu biex il-vaċċin jibda jintuża mill-armata filwaqt li l-aħħar provi bdew isiru wkoll fl-Arabja Sawdija u l-Messiku. L-elezzjoni ġenerali fi New Zealand ġiet posposta b'4 ġimgħat minħabba l-imxija tal-COVID-19 u se ssir fis-17 t'Ottubru minflok fid-19 tax-xahar id-dieħel. Il-Prim Ministru Jacinda Ardern kienet taħt pressjoni biex tipposponi l-elezzjoni minħabba l-firxa tal-virus fl-ikbar belt tal-pajjiż Auckland fejn reġgħu qabżu l-mija l-każijiet ta' Covid-19. Il-pandemija laqtet ukoll appuntamenti elettorali oħra fosthom il-konvenzjoni tal-Partit Demokratiku li parti kbira minnha issa se ssir online. U fil-Ġappun, it-tielet l-ikbar ekonomija fid-dinja sofriet l-ikbar daqqa ta' ħarta fiż-żminijiet moderni b'waqa' ta' kważi 28 fil-mija fi żmien meta t-tkabbir ekonomiku kien diġà beda juri sinjali li se jnaqqas ir-ritmu tiegħu. U fir-Renju Unit, il-gvern qed jikkunsidra jpoġġix miżuri ta' kwarantina fuq passiġġieri li jaslu mill-Kroazja u l-Greċja wara rapporti ta' żieda sinifikattiva fir-rati ta' infezzjonijiet. Madwar id-dinja s'issa mietu 775 elf ruħ bil-COVID-19, filwaqt li l-każi pożittivi rreġistrati laħqu kważi t-22 miljun.